René Skau Björnsson (S), 2009-11-10:
Tak og tak for bemærkningerne til forslaget om at oprette udsatteråd i alle kommuner.
Nogle kommuner er i fuld gang, som det er blevet sagt, med at oprette rådene, fordi de har set fidusen og kan se perspektiverne i at inddrage medborgere i de beslutninger, der bliver taget.
Vi fra oppositionen, forslagsstillerne, ønsker at opprioritere indsatsen i forhold til de udsatte grupper i Danmark, bl.a. ved at det bliver obligatorisk lovpligtigt for kommunerne at oprette lokale udsatteråd.
Eventuelt kan flere kommuner gå sammen, som vi skriver, og lave et fælleskommunalt udsatteråd.
Det er vigtigt for os, at også udsatte borgere får et talerør og en platform for lokal indflydelse og medbestemmelse, ikke bare fordi det er demokratisk rigtigt at gøre det, men også fordi vi mener, at det er en gruppe, der meget let bliver overset, også i kommunerne.
De kommunale udsatteråd skal være med til at synliggøre og opprioritere det fælles ansvar for de udsatte grupper og skal fungere som de udsatte gruppers talerør på det lokale niveau.
De skal høres, når der træffes beslutninger i forhold til kommunens indsats på området, og vores håb er, at inddragelsen og høringen vil kunne modvirke yderligere marginalisering og social udstødelse af de mest udsatte grupper.
Vi ved, at socialt udsatte grupper er en minoritet i kommunerne, også stemmemæssigt, og derfor er det også grupper, som let bliver overset, og det er svært at råbe politikerne op under de kommunale økonomiforhandlinger.
Det er derfor, de udsatte grupper har brug for et lokalt talerør, der sikrer dem en formel adgang til beslutningstagerne.
Jeg kan jo godt høre, at der er et flertal her i dag, der mener, at det skal være frivilligt for kommunerne at oprette udsatterådene, selv om man synes, det er en god idé, at de oprettes.
Det er jo her, vejene skilles.
Vi mener, at de skal oprettes – jo før jo bedre.
Også i Rådet for Socialt Udsattes årsrapport – den, der kom i år – kan man læse, at de mener, det skal være obligatorisk, at udsatterådene bliver oprettet.
Ligesom vi i 1996 indførte det obligatoriske ældreråd og i 2007 gjorde det obligatorisk at oprette handicapråd i alle kommuner, så mener vi som sagt også, at det skal være obligatorisk at oprette udsatterådene.
Ældrerådenes og handicaprådenes form og indhold kender vi nu så godt, at vi kan opbygge de nye udsatteråd ud fra de erfaringer, der er kommet, og efterhånden fungerer både ældreråd og handicapråd rigtig godt rundtomkring i kommunerne, og det vil de nye udsatteråd uden tvivl også komme til.
Som jeg sagde i starten, og som Rådet for Socialt Udsattes årlige høring også har vist, så kommer der enkelte lokale udsatteråd op trods fraværet af en lovgivningsmæssig skalbestemmelse.
I nogle kommuner er der tale om reelle brugerråd med repræsentanter med brugerbaggrund, andre steder er det mere professionelle råd med ledere og andre fra bo- og aktivitetstilbud til udsatte.
Rådet har opgjort, at der er 17 kommuner, der nu har eller er i gang med at oprette udsatteråd.
Det er meget forskelligt, hvordan de lokale råd er sammensat, men fælles for dem er, at de er et talerør og et formaliseret mødeforum, hvor kommunens udsattepolitik og beslutninger omkring udsatte er genstand for debat og diskussion.
Men 17 kommuner er alt for lidt, vi er nødt til at have alle med, og de erfaringer, man allerede har fra de få, der er oprettet, er altså rigtig gode.
Jeg vil også gerne anerkende den opbakning, der har været fra satspuljepartierne i årets forhandlinger om satspuljen, hvor vi blev enige om at afsætte nogle penge til kommunerne, så de kan oprette udsatteråd.
Det var et rigtig godt skridt i den gode retning.
Så lad mig slutte med at sige, at vi som forslagsstillere mener, at det er vigtigt, at mennesker, der selv er udsatte, får adgang til direkte deltagelse.
Vi mener, at det skal være obligatorisk for kommunerne at oprette de her udsatteråd.
Tak for ordet.